

**ประกาศองค์การบริหารส่วนตำบลควนหนองคว้า**

**เรื่อง รับสมัครและคัดเลือกอาสาสมัครบริบาลท้องถิ่น**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

ด้วยกระทรวงมหาดไทย ได้เสนอโครงการอาสาสมัครบริบาลท้องถิ่นเพื่อดูแลผู้สูงอายุที่มีภาวะพึ่งพิงภายใต้แผนงาน/โครงการที่มีวัตถุประสงค์เพื่อฟื้นฟูเศรษฐกิจและสังคม ตามบัญชีท้ายพระราชกฤษฎีกาให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 พ.ศ. 2563 ไปยังสำนักงานสภาพัฒนาการเศรษฐกิจและสังคมแห่งชาติ เพื่อพิจารณากลั่นกรองเสนอคณะรัฐมนตรีอนุมัติในหลักการเพื่อขอใช้จ่ายเงินกู้ ภายใต้แผนงานดังกล่าว ประกอบกับระเบียบกระทรวงมหาดไทยว่าด้วยอาสาสมัครนักบริบาลท้องถิ่นขององค์กรปกครองส่วนท้องถิ่นและการเบิกค่าใช้จ่าย พ.ศ. 2562 ซึ่งได้ประกาศในราชกิจจานุเบกษาแล้วมีผลบังคับใช้ตั้งแต่วันที่ 7 มิถุนายน 2562 เพื่อเป็นการให้บริการแก่ผู้สูงอายุที่มีภาวะพึ่งพิงและบุคคลอื่นที่มีภาวะพึ่งพิง ได้รับสิทธิการบริการด้านอนามัยพื้นฐาน การฟื้นฟูสมรรถภาพ และกายภาพบำบัด ตามประเภทและกิจกรรมบริการที่กระทรวงสาธารณสุขกำหนด ตลอดจนแนะนำการดูแล และการช่วยเหลือผู้สูงอายุที่มีภาวะพึ่งพิงและบุคคลอื่นที่มีภาวะพึ่งพิงที่ไม่ได้เป็นการรักษาพยาบาล โดยให้องค์กรปกครองส่วนท้องถิ่น (อปท.) เป็นผู้จัดหาบุคคลในพื้นที่เข้ามาช่วยสนับสนุนการปฏิบัติหน้าที่ในการดูแล และการช่วยเหลือผู้สูงอายุที่มีภาวะพึ่งพิงและบุคคลอื่นที่มีภาวะพึ่งพิง

ดังนั้น องค์การบริหารส่วนตำบลควนหนองคว้า อำเภอจุฬาภรณ์ จังหวัดนครศรีธรรมราช จึงมีความประสงค์จะรับสมัครและคัดเลือกบุคคลทั่วไปเพื่อทำการคัดเลือกบุคคลเพื่อทำหน้าที่ “อาสาสมัครบริบาลท้องถิ่น”

**1. ตำแหน่งรับสมัคร**

อาสาสมัครบริบาลท้องถิ่น จำนวน 2 อัตรา

โดยมีหน้าที่บริการแก่ผู้สูงอายุที่มีภาวะพึ่งพิง ด้านอนามัยพื้นฐาน การฟื้นฟูสมรรถภาพ และกายภาพบำบัด ตามประเภทและกิจกรรมบริการที่กระทรวงสาธารณสุขกำหนด ตลอดจนแนะนำช่วยเหลือผู้สูงอายุที่มีภาวะพึ่งพิงและบุคคลอื่นที่มีภาวะพึ่งพิง ที่ไม่ได้เป็นการรักษาพยาบาล โดยได้รับค่าตอบแทนเดือนละ 5,000 บาท ระยะเวลาทำสัญญา 1 ปี (ภาคผนวก 1)

**2. คุณสมบัติและลักษณะต้องห้ามของอาสาสมัครบริบาลท้องถิ่น**

2.1 มีอายุไม่ต่ำกว่า 18 ปีบริบูรณ์

2.2 มีภูมิลำเนาอยู่ในเขตองค์กรปกครองส่วนท้องถิ่นแห่งพื้นที่หรือพื้นที่ใกล้เคียงที่ได้รับคำสั่งช่วยสนับสนุนการปฏิบัติหน้าที่ในการดูแลผู้สูงอายุที่มีภาวะพึ่งพิงจากผู้บริหารท้องถิ่นแห่งนั้น

2.3 ไม่เป็นข้าราชการหรือพนักงานส่วนท้องถิ่น ซึ่งมีตำแหน่งหรือเงินเดือนประจำ ผู้ปฏิบัติงานในหน่วยงานของรัฐ หรือรัฐวิสาหกิจ ผู้บริหารท้องถิ่น สมาชิกสภาท้องถิ่น ลูกจ้างของส่วนราชการ หน่วยงานของรัฐ หรือรัฐวิสาหกิจ หรือบุคคลซึ่งปฏิบัติหน้าที่ตามกฎหมายโดยได้รับค่าตอบแทนประจำ

2.4 ไม่เป็นผู้บกพร่องในศีลธรรมอันดี จนเป็นที่น่ารังเกียจของสังคม

**3. ระยะเวลาการรับสมัคร และสถานที่รับสมัคร**

3.1 ผู้สนใจติดต่อสมัครได้ที่องค์การบริหารส่วนตำบลควนหนองคว้า ได้ตั้งแต่วันที่ 5 - 7 สิงหาคม 2563 ระหว่างเวลา 08.30 น. - 16.30 น.

**4. เอกสารหลักฐานการรับสมัคร**

ผู้สมัครต้องยื่นใบสมัครด้วยตนเอง โดยกรอกรายละเอียดในใบสมัครให้ถูกต้องครบถ้วน พร้อมทั้งนำเอกสารฉบับของจริงและสำเนาถูกต้องมายื่นในวันรับสมัคร

4.1 สำเนาวุฒิการศึกษา หรือหนังสือรับรองคุณวุฒิของสถานศึกษา จำนวน 1 ฉบับ

4.2 สำเนาทะเบียนบ้านและสำเนาบัตรประจำตัวประชาชน พร้อมรับรองสำเนาถูกต้อง อย่างละ 1 ฉบับ

4.3 หลักฐานอื่น ๆ เช่น ใบสำคัญการสมรส ใบเปลี่ยนชื่อ - นามสกุล กรณีหลักฐานการสมัครไม่ตรงกัน เป็นต้น จำนวน 1 ฉบับ

4.4 รูปถ่าย 1 นิ้ว จำนวน 2 รูป

**5. เงื่อนไขการรับสมัคร**

5.1 ผู้สมัครเข้ารับการคัดเลือกจะต้องรับผิดชอบในการตรวจสอบและรับรองตัวเองว่าเป็นผู้มีคุณสมบัติทั่วไปและคุณสมบัติเฉพาะตำแหน่งตรงตามประกาศรับสมัครจริง และจะต้องกรอกรายละเอียดต่าง ๆ ในใบสมัครพร้อมทั้งยื่นหลักฐานในการสมัครให้ถูกต้องครบถ้วน ในกรณีที่มีความผิดพลาดอันเกิดจากผู้สมัครไม่ว่าด้วยเหตุใด ๆ หรือวุฒิการศึกษาไม่ตรงตามคุณวุฒิของตำแหน่งที่สมัคร อันมีผลทำให้ผู้สมัครไม่มีสิทธิสมัครตามประกาศรับสมัครดังกล่าว ให้ถือว่าการรับสมัครครั้งนี้เป็นโฆษะสำหรับผู้นั้น

5.2 บุคคลที่ได้รับการคัดเลือกจะต้องปฏิบัติหน้าที่เป็นอาสาสมัครบริบาลท้องถิ่นให้กับองค์การบริหารส่วนตำบลควนหนองคว้า เมื่อผ่านการฝึกอบรมโครงการอาสาสมัครบริบาลท้องถิ่นเพื่อดูแลผู้สูงอายุที่มีภาวะพึ่งพิง เป็นระยะเวลา 1 ปี เว้นแต่มีเหตุผลความจำเป็น หากไม่ปฏิบัติตามข้อตกลงยินดีชดใช้ค่าใช้จ่ายที่ทางราชการได้จ่ายไปให้แก่องค์กรปกครองส่วนท้องถิ่นเพื่อส่งคืนส่วนราชการที่จัดฝึกอบรมต่อไป

**6. การประกาศรายชื่อผู้มีสิทธิเข้ารับการสอบคัดเลือก และกำหนดวัน เวลา สถานที่คัดเลือก**

ณ. ที่ทำการองค์การบริหารส่วนตำบลควนหนองคว้า

**7. หลักเกณฑ์การคัดเลือก**

จะทำการประเมินบุคคล โดยวิธีการสัมภาษณ์

**8. กำหนดการสอบคัดเลือก**

ณ. ที่ทำการองค์การบริหารส่วนตำบลควนหนองคว้า โดยจะดำเนินการคัดเลือกโดยวิธีสัมภาษณ์ ในวันจันทร์ที่ 10 สิงหาคม 2563 ตั้งแต่เวลา 09.30 น. เป็นต้นไป

**9. ประกาศผลการสอบคัดเลือก**

ประกาศผลการคัดเลือก ในวันที่ 10 สิงหาคม 2563 โดยเรียงลำดับผู้ที่ได้คะแนนสูงสุดลงมาตามลำดับ ณ ที่ทำการองค์การบริหารส่วนตำบลควนหนองคว้า


**10. การสั่งจ้าง**

องค์การบริหารส่วนตำบลควนหนองคว้า จะสั่งจ้างและจัดทำบันทึกข้อตกลงผู้ผ่านการคัดเลือกในตำแหน่ง อาสาสมัครบริบาลท้องถิ่น ตามลำดับที่ได้ประกาศไว้ โดยจัดทำการจ้างในปีงบประมาณ พ.ศ. 2564

ทั้งนี้องค์การบริหารส่วนตำบลควนหนองคว้า จะดำเนินการคัดเลือกเพื่อเป็นอาสาสมัครบริบาล ตามหลักการบริหารกิจการบ้านเมืองที่ดี ดังนั้น หากผู้ใดแอบอ้างว่าสามารถช่วยเหลือท่านได้รับการคัดเลือกหรือมีพฤติการณ์ในทำนองเดียวกันโปรดอย่าได้หลงเชื่อ และแจ้งให้สำนักงานส่งเสริมการปกครองท้องถิ่นจังหวัด/องค์การบริหารส่วนตำบลควนหนองคว้าทราบด้วย

จึงประกาศมาให้ทราบโดยทั่วกัน

ประกาศ ณ วันที่ 4 เดือน สิงหาคม พ.ศ. 2563



( นายสุภาส แป้นชาตรี )

นายกองค์การบริหารส่วนตำบลควนหนองคว้า